*Projekts*

LATVIJAS REPUBLIKAS MINISTRU KABINETS

2021. gada \_\_\_ .\_\_\_\_\_\_\_                                               Noteikumi Nr.\_\_

Rīgā                                                                               (prot. Nr.\_\_  \_\_.§)

**Komerciālo pārvadājumu noteikumi**

Izdoti saskaņā ar

[Sabiedriskā](https://likumi.lv/ta/id/47774-dzelzcela-likums) transporta pakalpojumu likuma

8.1panta sesto daļu

**I. Vispārīgie jautājumi**

1. Noteikumi nosaka:

1.1. prasības attiecībā uz pakalpojumu sniegšanai komerciālajos maršrutos (reisos) izmantojamo transportlīdzekļu vecumu un aprīkojumu, pakalpojuma sniegšanu komerciālajā maršrutā (reisā) (turpmāk – pakalpojums);

1.2. prasības attiecībā uz biļešu tirdzniecību komerciālajos maršrutos (reisos);

1.3.maršruta atļaujas pakalpojuma sniegšanai maršrutos (reisos) saņemšanai iesniedzamā pieteikuma formu un tajā sniedzamās informācijas apjomu.

1. Noteikumi attiecas uz tādu pasažieru pārvadājumu pakalpojumu sniegšanu reģionālas nozīmes maršrutā (reisā), kurā no valsts vai pašvaldības budžeta netiek kompensēti ar pakalpojumu sniegšanu saistītie izdevumi un zaudējumi.

**II. Maršruta atļaujas saņemšana**

1. Pārvadātājs pieteikumu maršruta atļaujas saņemšanai iesniedz, aizpildot speciālu tiešsaistes formu (pielikums) valsts sabiedrības ar ierobežotu atbildību "Autotransporta direkcija" (turpmāk - Autotransporta direkcija) tīmekļvietnē (www.atd.lv) (e-pakalpojums), identifikācijai izmantojot vienotajā valsts un pašvaldību pakalpojumu portālā (www.latvija.lv) pieejamos personas identifikācijas līdzekļus.
2. Pārvadātājs pieteikumu maršruta atļaujas saņemšanai var iesniegt uz visiem vai tikai uz atsevišķiem Autotransporta direkcija tīmekļvietnē publicētajiem komerciālajiem maršrutiem (reisiem).
3. Jauna komerciālā maršruta (reisa) atklāšanu vai esoša komerciālā maršruta (reisa) grozīšanu var ierosināt Sabiedriskā transporta padome, plānošanas reģions, pārvadātājs, kā arī jebkura juridiska vai fiziska persona, pamatojot ierosināto izmaiņu nepieciešamību. Pārvadātājs priekšlikumu jauna komerciālā maršruta (reisa) atklāšanu vai esoša komerciālā maršruta (reisa) grozīšanu iesniedz, aizpildot šo noteikumu 3.punktā minēto tiešsaistes formu.
4. Autotransporta direkcija, ievērojot Administratīvā procesa likumā noteiktos termiņus, maršruta atļauju izsniedz pārvadātājam:
	1. kurš atbilst Sabiedriskā transporta pakalpojumu likuma 8.1panta trešajā daļā noteiktajām prasībām;
	2. kurš var apliecināt, ka transportlīdzekļu, ko paredzēts izmantot komerciālajos maršrutos (reisos), vecums un aprīkojums atbilst šo noteikumu III. nodaļā noteiktajām prasībām;
	3. kurš nodrošina šo noteikumu IV. nodaļā noteiktās prasības attiecībā uz biļešu tirdzniecību;
	4. kas nodrošina šo noteikumu V. nodaļā noteiktās prasības attiecībā uz pakalpojumu sniegšanu komerciālajā maršrutā (reisā).
5. Autotransporta direkcija komerciālā maršruta (reisa) atļauju aptur vai anulē Sabiedriskā transporta pakalpojumu likuma 8.1panta piektajā daļā paredzētajos gadījumos. Lēmumā par maršruta atļaujas apturēšanu norāda termiņu konstatēto neatbilstību novēršanai.

**III. Prasības pakalpojumu sniegšanā izmantojamajiem transportlīdzekļiem**

1. Komerciālajos maršrutos (reisos) izmanto M2 kategorijas autobusus, autobusus, kuru pilna masa nepārsniedz piecas tonnas, un M3 kategorijas autobusus, kuru pilna masa pārsniedz piecas tonnas. Autobusu vecums visā izsniegtās maršruta atļaujas darbības termiņā nevar pārsniegt:
	1. astoņus gadus M2 kategorijas autobusiem;
	2. piecpadsmit gadus M3 kategorijas autobusiem.
2. Komerciālajos maršrutos (reisos) izmantojamo autobusu aprīko ar elektronisko maršruta zīmi, kas izvietota autobusa priekšpusē. Maršruta zīmē jābūt redzamai atzīmei par komerciālā maršruta (reisa) piederību komerciālajiem maršrutiem (reisiem), t.i. - lielajam burtam “K”. Minimālais maršruta zīmes izmērs ir 600 x 200 mm. Maršruta zīmē attēloto ciparu minimālais augstums ir 60 mm, minimālais burtu augstums ir 50 mm.
3. Komerciālajos maršrutos (reisos) izmantojamajos autobusos nodrošina pieturu paziņošanu audiālā un vizuālā formātā:
	1. audiālai informācijai jābūt saprotamai arī cilvēkiem ar dzirdes traucējumiem. Skaņai jābūt precīzi dzirdamai bez traucējumiem;
	2. vizuālai informācijai jābūt redzamai arī cilvēkiem ar redzes traucējumiem. Burtiem jābūt kontrastējošiem ar pamatni, piemēram, melniem burtiem uz baltas pamatnes.
4. Komerciālajos maršrutos (reisos) izmantojamajos autobusos pasažieriem redzamā vietā norāda pārvadātāja nosaukumu un kontaktinformāciju.

**IV. Prasības biļešu tirdzniecībai**

1. Komerciālajos maršrutos (reisos) pasažiera braukšanas tiesības sabiedriskajā transportlīdzeklī apliecina biļete. Elektroniski iegādātajām biļetēm braukšanas tiesības apliecina autorizācijas vai rezervācijas kods (piemēram, svītrkods, QR u.c.). Iegādājoties biļeti, pasažierim jābūt pieejamai informācijai par pakalpojuma sniegšanas noteikumiem, par pasažiera tiesībām atteikties no brauciena un iespējām saņemt maksu par neizmantoto biļeti, kā arī tiesībām saņemt zaudējumus, ja tādi tam tiek radīti, un izmaksājamo zaudējumu apmēriem, kā arī citai informācijai, kas saistīta ar pakalpojuma izmantošanu.
2. Komerciālajos maršrutos (reisos) biļeti pasažierim pārdod saskaņā ar pārvadātāja apstiprinātiem tarifiem. Pārvadātājs komerciālajos maršrutos (reisos) ir tiesīgs noteikt lojalitātes programmas, atlaides un citus speciālos piedāvājumus.
3. Biļetē ir norāda šādus obligātos rekvizītus:
	1. pārvadātāja vai biļešu tirgotāja rekvizītus (nosaukumu un nodokļu maksātāja numuru);
	2. biļetes numuru;
	3. brauciena sākumpunktu un galapunktu;
	4. biļetes cenu;
	5. maršruta nosaukumu;
	6. biļetes pārdošanas datumu un laiku;
	7. atlaidi, ja tāda ir piešķirta;
	8. bagāžas pārvadājuma maksu, ja tāda tiek piemērota;
	9. pievienotās vērtības nodokli;
	10. norādi "kopā apmaksai";
	11. citu informāciju.
4. Visos komerciālajos maršrutos (reisos) izmantojamajos autobusos pārvadātājs nodrošina iespēju pasažierim par braucienu norēķināties ar bezskaidras naudas norēķinu līdzekļiem.
5. Pārvadātājs komerciālajos maršrutos (reisos) ir tiesīgs pasažierim piemērot līgumsodu, ja pasažieris izmanto pakalpojumu bez samaksas vai braukšanai derīgas biļetes. Līgumsoda apmēru nosaka pārvadātājs. Informāciju par līgumsoda apmēriem un tā izmaiņām ir pieejama vismaz pakalpojuma sniegšanā izmantojamajos autobusos un biļešu tirdzniecības vietās.

**V. Prasības pakalpojumu sniegšanai**

1. Sniedzot pakalpojumu komerciālajos maršrutos (reisos), pārvadātājs nodrošina:
	1. pakalpojumu sniegšanas regularitāti, intensitāti un precizitāti saskaņā ar apstiprināto autobusu kustības sarakstu. Atkāpšanās no kustības sarakstā noteiktās precizitātes ir pieļaujama, ja pakalpojuma izpildi ietekmē ceļa stāvoklis, sastrēgumi vai citi no pārvadātāja neatkarīgi apstākļi;
	2. pasažieru apmaiņu autobusu kustības sarakstā norādītajās maršrutu apkalpes vietās;
	3. valstspilsētas teritorijā ienākošajos komerciālajos maršrutos (reisos) autobusu kustības sarakstā iekļautās pieturas valstspilsētas teritorijā izmantošanu tikai pasažieru izlaišanai. Pasažieru uzņemšana valstspilsētas teritorijā ienākošajos komerciālajos maršrutos (reisos) ir atļauta pēc saskaņošanas ar attiecīgo valstspilsētas pašvaldību.
	4. no valstspilsētas teritorijas izbraucošajos komerciālajos maršrutos (reisos) autobusu kustības sarakstā iekļautās pieturas valstspilsētas teritorijā izmantošanu tikai pasažieru uzņemšanai. Pasažieru izlaišana no valstspilsētas teritorijas izbraucošajiem komerciālajiem maršrutiem (reisiem) ir atļauta pēc saskaņošanas ar attiecīgo valstspilsētas pašvaldību;
	5. autobusā esošo stāvvietu izmantošanu tikai autobusos, kuri tiek izmantoti maršrutos (reisos), kuru kopgarums nepārsniedz 60 km.
2. Kustības sarakstu izvietošanu un aktualizēšanu komerciālajos maršrutos (reisos) nodrošina saskaņā ar noteikumiem, kuri reglamentē sabiedriskā transporta pakalpojumu organizēšanas kārtību maršrutu tīklā.

**VI. Noslēguma jautājumi**

1. Noteikumi stājas spēkā 2021.gada 1.jūlijā.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova